kardosdrur/scandi-wiki huggingface dataset:
Nørre Felding

Nørre Felding er en by i det nordlige Vestjylland med , beliggende ved primærrute 11 36 km nordvest for Herning, 44 km nordøst for Ringkøbing og 5 km syd for Holstebro. Byen hører til Holstebro Kommune og ligger i Region Midtjylland.

Nørre Felding hører til Nørre Felding Sogn. Nørre Felding Kirke ligger i Nørre Felding Kirkeby 1½ km øst for selve Nørre Felding.

Flyvepladsen 
Holstebro Flyveklub, der blev stiftet i 1944, etablerede i 1975 flyveplads sydvest for Nørre Felding. Kommunen stillede arealet til rådighed, fordi klubbens tidligere flyveplads, der lå i Holstebros nuværende bydel Ellebæk, blev inddraget til boligbyggeri. Ved en påsat brand i marts 2009 nedbrændte klubhuset og hangaren med alle klubbens fly, men klubben er genopbygget. Den har ca. 80 medlemmer og beskæftiger sig med både svævefly, ultralette fly og radiostyrede modelfly. Den kan tilbyde pilotuddannelse på alle tre områder.

Lokalcenter 
Holstebro Kommune har udpeget Nørre Felding til "lokalcenter" i kommunens sydlige del, hvilket bl.a. indebærer en målsætning om at bevare den offentlige og private service. Byen har dagligvarebutik, skole, daginstitutioner, idrætsfaciliteter og multihal.

Landsbyordningen 
Fra februar 2017 er skole, skolefritidshjem (SFH) og børnehave samlet i en landsbyordning under fælles ledelse. Nr. Felding Skole har 132 elever, fordelt på 0.-7. klassetrin i ét spor. Børnehuset Troldhøj er normeret til 60 børn. En juniorklub, normeret til 30 børn, er et tilbud til de ældste elever 2 aftener om ugen.

I de to skolefritidshjem, der er normeret til henholdsvis 60 og 50 børn, har man udviklet konceptet "forenings-SFH", der indebærer at byens foreninger er gået sammen om at udbyde fritidsaktiviteter og sport til børnene i 0.-4. klasse. I byen samles der ind til at udvide idrætscenteret og bl.a. bygge det sammen med børnehaven, så også børnene her får lettere adgang til idrætscenterets faciliteter.

Historie

Stationsbyen 
Nørre Felding havde station på Ringkøbing-Ørnhøj-Holstebro Jernbane 1925-61. Den blev anlagt på bar mark 1½ km vest for kirken, der var omgivet af nogle få ejendomme, samt en ældre præstegård og et tilhørende missionshus.  Målebordsbladet fra 1900-tallet viser et mejeri, et forsamlingshus og en smedje ved stationen, men kun få huse. Byudviklingen tog først fart i anden halvdel af 1900-tallet.

Stationsbygningen, der er tegnet af arkitekt Ulrik Plesner, er bevaret på Idrætsvej 9.

Skolen 
Den ældste del af Nr. Felding Skole stod færdig i 1952. Centralskolen afløste to små skoler, Skinbjerg i det østlige skoledistrikt og Harrestrup i det vestlige. Skolen er moderniseret og udvidet flere gange. I en periode var der sognegård i skolens underetage, men de lokaler har skolen også overtaget.

Noter

Eksterne kilder/henvisninger 

 Kommuneplan 2009, Lokalcentre, Nørre Felding 
 All Inclusive i Nr. Felding
 Geodatastyrelsen: Høje målebordsblade 1842-1899 og lave målebordsblade 1901-1971

Byer i Holstebro Kommune
Ketsjer

En ketsjer er det redskab der benyttes i sportsgrene som f.eks. tennis, squash og badminton.

Ketsjeren består af en oval ramme der munder ud i et greb. Den er fremstillet i et let og stærkt materiale, oprindeligt træ, i dag ofte aluminium eller kulfiber. Den ovale del er beklædt med strenge, som opfylder to formål. For det første er det muligt at ramme bolden/fjerbolden, og for det andet kan luften hvisle igennem idet man slår, hvilket mindsker luftmodstanden betragteligt. Det giver ketsjeren den fordel, frem for f.eks. et bordtennisbat, at man kan lægge langt mere kraft i slaget og dermed i det objekt, man slår efter.

 
Ketsjersport
Hemming (dansk konge)

Hemming (død 812) var dansk konge 810-812. Han var brorsøn af Godfred, som han efterfulgte, og bror til Hakon og Angantyr, samt fætter eller bror til Sigfred.

Fredsaftalen 

I 811 – et år efter Godfreds død – blev der indgået fred mellem Hemming og den frankiske kejser Karl den Store. Drabet på Godfred kan have været aftalt mellem Hemming og frankerne.

Det blev aftalt, at grænsen mellem Danmark og Frankerriget skulle følge Ejderen, og der blev efter mange urolige år omsider fred mellem danerne og frankerne, stadfæstet med en ed. Fredsaftalen mellem kejseren og kong Hemming [Danorum regem] blev på grund af den strenge vinter, som lukkede rejsevejen mellem parterne, i første omgang kun svoret på våbnene. Men da vejene åbnede om foråret, trådte tolv stormænd sammen [congredientibus ex utraque parte utriusque gentis, Francorum scilicet et Danorum, XII primoribus] ved Ejderen, og bekræftede freden efter ret og sædvane med indbyrdes aflagte eder. Stormændene på frankisk side var: greverne Walach, Bernhards søn, Burchard, Unroc, Uodo, Meginhard, Bernhard, Egbert, Theoteri, Abo, Osdag og Wigman; fra dansk side [de parte vero Danorum]: Hemmings brødre Hankwin (Hakon) og Angandeo (Angantyr;, dernæst andre ansete landsmænd [deinde cetreri honorabiles inter suos viri] Osfrid med tilnavnet Turdimulo, Warstein, Suomi, Urm, endnu en Osfrid, søn af Helge, Osfrid af Skåne (herskeren over denne landsdel), Hebbi og Aowin.

Allerede et år efter mødet døde Hemming pludseligt efter to år på tronen, og derefter udbrød der en borgerkrig.

Saxo Grammaticus 
Krønikeskriveren Saxo Grammaticus nævner kun Hemming i to linjer, og skriver da også, at "den avindsyge Tid har maaske skjult mange udmærkede Bedrifter af ham". Saxo har troet, at Hemming sluttede fred med Karl den Stores efterfølger Ludvig den Fromme, men ellers er hans korte beretning i overenstemmelse med de frankiske annaler.

Noter

Eksterne henvisninger 
 Annales Regni Francorum Frankiske Annaler 

Skjoldungerne
Nordiske folkesagnkonger
Regenter af Danmark
Personer fra vikingetiden
Danskere fra før år 1500
Primadonna

Primadonna (italiensk for "førstedame") er en betegnelse, der oprindeligt blev brugt om den ledende kvindelige operasanger i et operaensemble. Primadonnaen var typisk en sopran, der fik hovedrollerne i operaensemblets opsætninger. Primadonnaer blev ofte anset for at være egoistiske, urimelige og irritable personer med meget høje tanker om sig selv. Derfor anvendes udtrykket primadonna ofte i overført betydning om en temperamentsfuld, forfængelig, selvoptaget eller selvhøjtidelig person, der forventer at andre gør hende tjenster og ikke tåler kritik. I denne betydning af ordet anvendes desuden udtrykket primadonnanykker.

Den oprindelige betydning af primadonna er i dag næsten synonymt med ordet diva, der bruges om en sangerinde med stjernestatus, for eksempel brugt om Maria Callas eller Cristiano Ronaldo.

Prima donna er desuden titlen på en sang fra Andrew Lloyd Webbers musical The Phantom of the Opera. Sangen refererer til musicalens temperamentsfulde karakter Carlotta Giudicelli.

Opera
Otra

Otra, der ved Kristiansand også hedder Torridalselven er den største flod i Sørlandet i Norge; den har sit løb fra Setesdalsheiene i Bykle kommune i nord til Kristiansand i Agder i syd, hvor den løber ud Kristiansandsfjorden ved Østre havn.

Otra er 245 kilometer lang og er dermed Norges ottende længste flod. Middelvandføringen er 150 m³/s. Højeste vandføring er målt i oktober 1987 med ca. 1000 m³/s. Afvandingsområdet er 3.740 km² stort. Otra er en af Norges mest regulerede floder. Ti vandkraftanlæg bruger energien fra floden i vandkraftværk.

Det er to store vande i floddalen, Åraksfjorden og Byglandsfjorden.

I Otra er der produktion af lakseyngel. Laksen klarer sig godt i Otra, fordi vandet ikke er så surt. Det er en kalkrig bjerggrund i afvandingsområdet øverst i Setesdal, der giver vandet en vis bufferevne mod forsuring.

Fangsterne har været varierende, omkring 7 ton i 2001 og 2003, og 5 ton i 2002 og 2004.

Referencer

Eksterne henvisninger 

Kristiansand
Setesdal
Vandløb i Agder
Ole Ishøy

Ole Ishøy (16. juni 1934 – 17. juni 1985) var en dansk skuespiller

Film 
 Far til fire og onkel Sofus (1957)
 Gymnasiepigen (1960)
 Sømand i knibe (1960)
 Sorte Shara (1961)
 Ekko af et skud (1970)
 Far til fire i højt humør (1971)
 Takt og tone i himmelsengen (1972)
 Mig og Mafiaen (1973)
 Jeppe på bjerget (film) (1981)

Eksterne henvisninger 
 

Skuespillere fra Danmark
Holmstrup (Aarhus)

Holmstrup var tidligere en landsby vest for Aarhus, men er i dag et lav/tæt-bebygget område ved Holmstrup Mark i Skjoldhøjkilen. En af bebyggelserne er navngivet Holmstrup og består af divergerende rækkehusagtigt etagebyggeri under Brabrand Boligforenings afdeling VI med 402 lejligheder og lokale forretninger.

Historie 

I Brabrand og Tilst sogne blev der i Eldalen efter år 800 anlagt en lille landsby, der for første gang omtales i 1204 under navnet Holmstorp.
I 1290'erne var landsbyen nedlagt, men ordet Holmstrup kan findes i herregården Holmstrupgaard, hvortil hører Tilst Kirke.

Navnet menes at være baseret på enten mandenavnet Holmær (oldnordisk Holmr), eller være afledt af ordet holm (=ligger højt i terrænet). Fra 1683 kendes betegnelsen Holsterup som var afledt af Holstropgaard og Holstrupmark.

Før reformationen hørte Holmstrupgård til under Aarhusgård. Fra 1661-1811 under baroniet Marselisborg. Derefter ejet af baron F.J.C. Güldencrone (1811), flere generationer af Faurschou (1781-1838), William Watt (1829-1843), Morten Herman Petersen (1843-1884), der efter brande udvidede og udbyggede Holmstrupgård. Efterfølgende kom flere ejere til indtil 1927 hvor jorden blev udstykket til bebyggelse, og hovedbygningen blev omdannet til filantropisk Institution og indrettet til et fredehjem for unge piger. I dag fungerer Holmstrupgård under Region Midtjylland som ungdomshjem for unge med psykiske lidelser.

Den 5. november 1925 var der 566 indbyggere i Holmstrup. Ved folketællingen den 1/6 1945 var der 187 indbyggere i Holmstrup.

Historisk kilde 

August F. Schmidt skriver i flerbindsværket Brabrand og Aarslev Sognes Historie (1962) bl.a.:

Holmstrup og Holmstrupgaard: I den smukke Eldal i Tilst og Brabrand Sogne blev efter Aar 800 grundlagt en lille Landsby, der første Gang omtales i et Dokument fra 1294. Hvornaar Landsbyen Holmstrup maate vige for Gaarden Holmstrupgaard oplyser kilderne intet om. Den vigtigste Forudsætning herfor, en enkelt Mands eller Institutions Besiddelse af hele Landsbyen eller det meste af den, var i det mindste til Stede fra Slutningen af 1200-Tallet eller fra Begyndelsen af den følgende Aarhundrede.

Kilder 
August F. Schmidt: Brabrand og Aarslev sognes historie (flere udgaver)

Trivia 

Et slangudtryk for Holmstrup-bebyggelsen er Månebase Alpha

Eksterne henvisninger 

 Holmstrupgård Ungdomshjem 
 Århus Amt 
 Holmstrup Info
 Brabrand Boligforening

Bydele i Aarhus
Herregårde i Århus Amt
Niels Forsby

Niels Forsby (født 1947) er formand for Landsforeningen af Beskikkede Advokater, hvilket han har været siden 2002.

Han har været advokat siden 1980 og har tidligere været medlem af Flygtningenævnet.

Forsby har bl.a. været forsvarer for den nu terrordømte Hammad Khürshid i Glasvej-sagen.

Jurister fra Danmark
Confédération Africaine de Football

Confédération Africaine de Football (eller CAF, på engelsk: Confederation of African Football) er det afrikanske fodboldforbund. CAF blev oprettet 8. februar 1957 i Khartoum, Sudan. Grundlæggerne var fodboldforbundene fra Egypten, Etiopien, Sydafrika og Sudan.

Historie 
Ved FIFA's kongres i 1954 i Bern blev man enige om at anerkende CAF som et selvstændigt forbund. Her valgte man Abdel Aziz Abdallah Salem som Afrikas første medlem af FIFAs eksekutivkomité. I 1956 ved FIFA's kongres i Lissabon mødtes repræsentanter fra de daværende afrikanske medlemmer af FIFA, Egypten, Ethiopien, Sydafrika og Sudan, og diskuterede oprettelsen af dette forbund. CAF blev officielt oprettet på et efterfølgende møde på Grand Hotel i Khartoum, Sudan, den 8. februar 1957. Her blev Abdel Aziz Abdallah Salem ligeledes valgt til forbundets første præsident.

Nuværende turneringer 
CAF arrangerer følgende turneringer:

Landshold 

 African Cup of Nations
 African Nations Championship
 U-23 African Cup of Nations
 U-20 African Cup of Nations
 U-17 African Cup of Nations
 Women's African Cup of Nations

Klubhold: 

 CAF Champions League
 CAF Confederations Cup
 CAF Women's Champions League

Eksterne henvisninger 
CAF's officielle hjemmeside

Fodboldorganisationer
Etableret i 1957
CAF

CAF, akronymet kan have flere betydninger:
 Cambridge Application Form — ansøgningskema for studerende som ønsker at studere ved the University of Cambridge.
 Canadian Armed Forces — sammenslutning af det canadiske luftvåben, hær og flåde.
 Centralafrikanske Republik – og ISO 3166-1 3-bogstav landekode (Central African Republic).
 Chief of Air Force – chefen for the Royal Australian Air Force.
 Confédération Africaine de Football — sammenslutning af fodboldforbund på det afrikanske continent.
 Construcciones y Auxiliar de Ferrocarriles — spansk togproducent.
 Core Audio Format — et filformat fra Apple til at lagre audio-data.
Asian Football Confederation

Asian Football Confederation eller forkortet AFC – Det asiatiske fodboldforbund. Det blev oprettet 8. maj 1954 i Manilla, Filippinerne.

AFC er en af FIFA's seks konføderationer.

Medlemslande i AFC 
 Afghanistan
 Australien
 Bahrain
 Bangladesh
 Bhutan
 Brunei
 Cambodja
 Filippinerne
 Forenede Arabiske Emirater
 Guam
 Hong Kong
 Indien
 Indonesien
 Irak
 Iran
 Japan
 Jordan
 Kina
 Kuwait
 Kirgisistan
 Laos
 Libanon
 Macau
 Malaysia
 Maldiverne
 Mongoliet
 Myanmar
 Nepal
 Nordkorea
 Oman
 Pakistan
 Palæstina
 Qatar
 Saudi Arabien
 Singapore
 Sri Lanka
 Sydkorea
 Syrien
 Taiwan
 Tadsjikistan
 Thailand
 Turkmenistan
 Usbekistan
 Vietnam
 Yemen
 Østtimor

(pr. 2006)

Eksterne henvisninger 

 Officiel hjemmeside for AFC

Fodboldorganisationer
Etableret i 1954
Peter von Scholten (flertydig)

Peter von Scholten henviser til flere artikler:

Personer:
 Peter von Scholten (1784-1854) – dansk officer og generalguvernør i Dansk Vestindien (Peter Carl Frederik von Scholten)
 Peter von Scholten (ritmester) (1882-1947) – dansk officer (Jens Peter von Scholten)

Andet:
 Peter von Scholten (film) – en film fra 1987 med Ole Ernst i hovedrollen som Peter von Scholten
 Von Scholten musical – dansk musical fra 2010
Surtsey

Den vulkanske ø Surtsey steg op fra havet 33 km syd for Island den 14. november 1963. Den er nu naturreservat.

Den er opkaldt efter jætten Surt, der ifølge den nordisk mytologi sætter verden i brand med sit flammesværd, når ragnarok indtræffer.

Den 14. november 1963 så besætningen på en fiskekutter røg på havet. De troede, at det var et skib, der brændte, og de sejlede derhen for at hjælpe. Men da de kom derhen, var der ikke noget skib.
Havet kogte og buldrede, røgsøjler kom op af vandet, og det stank af svovl. Fiskerne så, at der kom glødende lava op af havet. Røgsøjlerne voksede og kom op i seks km højde.
En måned efter skete der et nyt udbrud på havbunden, kun et par km fra Surtsey. Det så ud, som om en ny ø skulle dukke op, men den kom ikke.

Surtsey blev skabt ved et undersøisk vulkanudbrud, der begyndte i 130 meters dybde. I de første fire måneder kom der 40 kubikmeter aske og lava ud på havbunden hvert sekund. Inden udbruddet stoppede, var der kommet 1,1 mio. kubikmeter aske og lava ud af vulkanen. Det dannede øen Surtsey, som er 2,8 kvadratkilometer stor.

Fordi vulkanudbruddet skete så tæt på Vestmannaøerne og Islands hovedstad Reykjavik, blev øens udvikling studeret grundigt. Vulkanologer fra hele verden strømmede til for at se den.
Blandt andet opdagede de, at udbruddene blev stærkere eller svagere, alt efter om der var nymåne eller fuldmåne.
Da øen dukkede op, blev den hele tiden ødelagt af bølgerne igen, fordi det hovedsageligt var aske og pimpsten, der kom ud af vulkanen, men da der for alvor begyndte at komme lava op, blev øen så solid, at den kunne holde til vandmassernes nedbrydende virkning. I dag mener man, at øen fortsat vil eksistere.
Udbruddet varede i næsten fire år.

Allerede inden udbruddet stoppede, var der fyldt med turister på øen. Turisterne kom dertil med fiskerbåde og andre skibe. Den islandske regering var nødt til at frede øen, for ikke at forstyrre naturens gang, bl.a. med hensyn til vegetationens udvikling uden menneskelig påvirkning. I perioder har det dog været nødvendigt med vagter på øen for at holde nysgerrige turister væk.
De første planter begyndte meget hurtigt at komme op. Først mosarter, men senere kom også græs og blomster. I 2008 erklærede UNESCO øen for et verdensarvsområde, i anerkendelse af dens store videnskabelige værdi.

Noter

Eksterne henvisninger 

 All you need to know about Westman Islands 
 Surtsey  
 Plantesamfund og –succession på Surtsey 
 Dyrelivet på Surtsey 

Verdensarvsområder i Island
Øer i Island
Vulkaner i Island
Vrag Iversen

Vrag Iversen er en tegneserie af forfatteren Ole Henrik Laub om livet i den yderste klitrække i evig kamp med vejr, natur, turister og navnlig bureaukratiske øvrighedspersoner.

I serien møder vi Klit- og strandfoged Vrag Iversen og hans trofaste hund, den kloge Løsøre.
Havmågen Odysseus bringer nyt fra fjerne (civiliserede) egne. Men ellers spoleres idyllen kun af de altid anmassende turister og nidkære embedsmænd, der ønsker kontrol med hvad Vrag Iversen egentlig laver derude i den yderste klit. 

Tegneserien er omtalt flere gange i Vendsyssel Tidende og Nordjyske i perioden 1996 – 2003. Udgivet som privat tryk 2002.

Tegneserier fra Danmark
Camilla Christensen

Camilla Christensen (født 12. januar 1957 i Snekkersten) er en dansk forfatter.

Hun er opvokset i Ølby ved Køge, og blev uddannet journalist samt var ansat på Berlingske Tidende. I 1985 debuterede hun med digtsamlingen Fejlspændt og har desuden udgivet andre digte, noveller og romaner, bl.a. Jorden under Høje Gladsaxe, som hun modtog Kritikerprisen for i 2002. I 2012 modtog hun Beatrice Prisen.

Eksterne henvisninger 
 Camilla Christensen  på Litteratursiden.dk
 

Romanforfattere fra Danmark
Novelleforfattere fra Danmark
Digtere fra Danmark
Journalister fra Danmark
Kunstnere på finansloven
Personer fra Helsingør
Journalister ved Berlingske
Dansksprogede forfattere fra Danmark
Personer i Kraks Blå Bog
Erling Jepsen

Erling Jepsen (født 14. maj 1956 i Gram, Sønderjylland) er en dansk forfatter.

Han startede som gymnasieelev med at skrive skolekomedier til sine skolekammerater og har siden skrevet mange prisbelønnede høre- og skuespil og siden 1999 også romaner.
I 2002 fik han med autofiktionen Kunsten at græde i kor et folkeligt gennembrud.  

I 2014 vandt han DR Romanprisen for romanen Den sønderjyske farm.  

i 2016 påbegyndte Jepsen en serie om familiehemmeligheder. Seneste bind er Vindueskiggeren fra 2022.

Udgivelser 

 1977: Kiks med kniv og gaffel (radioteater))
 1980: Polledreng kommer hjem (tv-manuskript)
 1981: Fars lille pige (radioteater)
 1981: Freddys Bar (tv-manuskript)
 1982: Hekseskud (tv-manuskript)
 1989: Undulaterne (radioteater)
 1991: Manden som ville lære kunsten at sprælle (radioteater)
 1992: Elskende i et fodgængerfelt (skuespil)
 1992: Tasketyven og kammertonen (radiospil)
 1993: En farlig mand (skuespil)
 1993: Med dame på og hele lortet (skuespil)
 1993: Næste år bliver øllet bedre (skuespil)
 1995: Når bare det kommer fra hjertet (skuespil)
 1998: Muhammad Ali svigter aldrig (skuespil)
 1999: Ingen grund til overdramatisering (roman)
 1999: Snefnugget og øjeæblet (skuespil)
 2000: Manden som bad om lov til at være her på jorden (skuespil)
 2001: Dansemus (gendigtet) (satyrspil)
 2001: Kuren (skuespil)
 2002: Kunsten at græde i kor
 2003: Anna og tyngdeloven (skuespil)
 2004: Frygtelig lykkelig (roman)
 2004: Manden fra Estland (skuespil)
 2005: Reisekammeraten (novelle) i "Reisekammeraten og andre H.C. Andersen-historier i nye klæder"
 2006: Fire spil (skuespil)
 2006: Med venlig deltagelse (roman)
 2008: Alting begynder i Gram (barndomserindringer skrevet sammen med Henrik Ruben Genz)
 2009: Biroller (roman)
 2011: Hovedløs sommer (roman)
 2013: Den sønderjyske farm (roman)
2015: Hjertets dannelse (roman)
 2016: Gramhavet - Familiehemmeligheder I (roman)
2018: Erna i Krig (roman)
2019: Hjemmefra (roman)
2020: Erna og rumæneren (roman)
2021: Skolekomedie (roman)
2022: Vindueskiggeren (roman)

Filmatisering 
 Peter Schønau Fogs filmatisering af Kunsten at græde i kor havde premiere 27. april 2007 og blev stærkt rosende anmeldt.
 Henrik Ruben Genz filmatiserede Frygtelig lykkelig i 2008
 Michael Jakobsen filmatisering af If you're unhappy, you're lucky

Eksterne henvisninger 
 
 Erling Jepsen – Biografi fra Litteratursiden.dk 
 Erling Jensen – Bibliografi fra Litteratursiden.dk 
 Bibliografi og anmeldelser fra Bogrummet.dk 

Romanforfattere fra Danmark
Dramatikere fra Danmark
Studenter fra Haderslev Katedralskole
Dansksprogede forfattere fra Danmark
Modtagere af DR Romanprisen
Personer i Kraks Blå Bog
Modtagere af Holbergmedaljen
Marina Cecilie Roné

Marina Cecilie Roné (født 4. marts 1967) er en dansk forfatter. Studier ved Sorbonne i fransk sprog og kultur samt stipendiat ved skuespilskolen l’Ecole Florent i Paris 1987-90. Kritiker på Politiken 1991-94. Debatredaktør på Information 1994-96. Medlem af Det Etiske Råd 1996-98. Ansat på Jyllands-Posten 1996-99

Hun debuterede 1990 med novellesamlingen Ud af et skød og skriver både digte, f.eks. Kaktushænder og romaner, som f.eks. Lyng. Udgav i 2007 romanen N.I.M.B.Y og i 2010 den meget anmelderroste roman: Det skete.

Eksterne henvisninger 
 Bibliografi 

Romanforfattere fra Danmark
Dansksprogede forfattere fra Danmark
Personer i Kraks Blå Bog
Diva

En diva (italiensk for "guddommelig") er en feteret sangerinde eller skuespillerinde. Ordet blev oprindeligt brugt om operasangerinder med stjernestatus og et enestående sangtalent. Af kendte operadivaer kan nævnes Maria Callas, Birgit Nilsson, Janet Baker og Kiri Te Kanawa.

Se også 
Primadonna

Sang
Opera
Hytten Herred

Hytten Herred var et sønderjysk herred vest for Egernførde. Herreds område svarer til Hytten Bjerge og omegn. Tingsted var Hytten. Det kaldes også Bjergherred. Naboherreder var Krop Herred og Risby Herred. Herredet lå historisk på grænseskellen mellem dansk og tysk bosattelse.

I  Valdemars Jordebog var området en del af Fræslet, som betegnede den dansk-slesvigske grænseområde mod syd. Herredet hørte i begyndelsen under Gottorp Amt. I 1741 blev herredet ophøjet med Hytten Amt, der i 1777 blev udvidet med Hohn Herred og Stabelholm. I 1777 kom Koslev fogderi til Hytten Herred. I 1852 blev også fæstningen Christianspris (Frederiksort) underlagt herredet. Et år senere kom desuden Sct. Hans Klosters ejendomme i området til. Herredet omfattede store dele af sognene Hytten, Koslev, Borby og Bynstorp, desuden mindre dele af sognene Krop, Haddeby og Seehsted. Tingsted og herredfogdes kontor lå i Flækkeby. 

Herredets segl afbilder en hjort imellem bakker og træer. Seglet stammer fra 1500-tallet. Det er udstedt af kong Frederik 1.

Noter 

Herreder i Sydslesvig
Diva (flertydig)

Diva kan henvise til flere artikler:
 Diva – en feteret sangerinde eller skuespillerinde
 Diva (film) – en film fra 1981 instrueret af Jean-Jacques Beineix
 Diva (album) – Annie Lennox' debutalbum fra 1992
 Diva (rock) – Bornholmsk Rock band der vandt DM i Rock 1996
 Diva (sang) – vindersangen fra det internationale Melodi Grand Prix i 1998
 Diva Zappa – datter af musikeren Frank Zappa
Prima Donna (ost)

Prima Donna er en hollandsk ost af goudatypen. Osten er baseret på komælk og lagres i 12 måneder. Osten har en fyldig karakteristisk nøddeagtig aroma med sødlig-saltet smag. Den er yderst velegnet som snack og findes i flere udgaver (rød, blå og sort).

Eksterne henvisninger 
 www.primadonnaost.dk

Oste
Mad fra Holland